পুলিশ মহারিপদর্শক (আইজিপি) একেএম শহীদুল হক বলেছেন, পুলিশ ইচ্ছে করলেই সবকিছু করতে পারে না। পুলিশেরও সীমাবদ্ধতা রয়েছে। তাই পুলিশের বিরুদ্ধে ঢালাওভাবে লিখে গোটা পুলিশ বাহিনীর মনোবল ভেঙে না দেয়ার আহ্বান জানিয়েছেন তিনি। মঙ্গলবার রাজধানী উপকণ্ঠে আমিন বাজারের আন্তঃজেলা ট্রাক টার্মিনালে ঢাকা জেলা পুলিশের উদ্যোগে আয়োজিত ঢাকা জেলা কমিউনিটি পুলিশের এক মহাসমাবেশে আইজিপি এ আহ্বান জানান। ‘পুলিশই জনতা জনতাই পুলিশ’ এ স্লোগানকে সামনে রেখে অনুষ্ঠিত হয় ঢাকা জেলা কমিউনিটি পুলিশের এ মহাসমাবেশ। শহীদুল হক বলেন, ‘সাধারণ মানুষ মনে করে থাকে- সবই পুলিশ করতে পারে। আসলে এ কথা মোটও সত্য নয়। আপনি যখন পুলিশের কাতারে এসে দাঁড়াবেন, ঠিক তখনই আপনি এসব জানতে ও বুঝতে পারবেন।’ তিনি বলেন, দু-একজন পুলিশের সদস্য ও রাজনৈতিক নেতারা ভিন্ন পথের ও মতের হতে পারে। তবে দেশের প্রচলিত আইনে তাদের বিচারও হয়ে থাকে। আইজিপি আরও বলেন, রাজউক কর্মকর্তা আকাশ ও ব্যাংক কর্মকর্তা গোলাম রব্বানীর সঙ্গে পুলিশের ‘অসৌজন্যমূলক আচরণের’ বিষয়টি নিয়ে আমরাও অনুতপ্ত। বিষয়টি তদন্তাধীন রয়েছে। ইতিমধ্যে হাইকোর্টেও রিট হয়েছে। কেউই আইনের ঊর্ধ্বে নয়। ঢাকা জেলার সাতটি থানা এলাকা থেকে হাজার হাজার কমিউনিটি পুলিশ সদস্যদের পাশাপাশি বিপুল সংখ্যক মানুষ আমিন বাজারের মহাসমাবেশে যোগদান করেন।